Lus vir ŉ stukkie stokviswors, soja-eiers of seewiergarnale?Die stokviswors wat Woolworths verkoop. (Foto: Johann Bierman/Twitter) Suid-Afrikaners is tans verdeeld oor ŉ nuwe produk wat onlangs op Woolworths se winkelrakke verskyn het: sogenaamde ‘Hake wors’, oftewel stokviswors. ŉ Sosialemediagebruiker, Johann Bierman, het vandeesweek ŉ foto van dié Woolworths-produk geplaas en die internet het sonder skroom daarop gereageer. Hoewel sommige landsburgers gedink het dit klink na ŉ heerlike alternatief vir ŉ skaaptjoppie of ŉ sappige stukkie boerewors op die braaivleisvuur, het ander gedink dit klink effe verdag. “Ek is mal oor vis, maar dít is ŉ stappie te ver. Weet enigiemand hoe dit smaak? #viswors klink net verkeerd,” het Annalise Kempen op Twitter geskryf. “Ek moet dít beslis probeer,” het ene I’m Words op Twitter gesê. Woolworths het intussen uitgereik na Bierman nadat sy plasing soos ŉ veldbrand versprei het, en het aangebied om vir hom ŉ koopbewys te gee sodat hy dié produk kan uittoets. “Hi, Johann, ons het lekker gelag vir jou plasing oor die stokviswors. Ons sal graag vir jou ŉ koopbewys wil stuur sodat jy dit kan probeer, sou jy belangstel?” het Woolworths gesê. Woolies now selling hake wors ???? pic.twitter.com/CNUNCHywUG — Johann Biermann ???????? (@JohannBiermann1) October 4, 2021 Alternatiewe vir eiers en garnale Argieffoto. Intussen het AFP berig die Switserse voedselreus Nestlé het Donderdag aangekondig dat hy plantgebaseerde alternatiewe vir eiers en garnale gaan bied. Dié maatskappy brei tans sy spyskaart uit in die groeiende veganistiese mark. Nestlé, die eienaar van alles van sjokolade tot koffie tot babakoshandelsmerke, herrangskik al verskeie jare lank sy aktiwiteite om meer op gesondheid en welstand te fokus. Nou staan die maatskappy se kop in die rigting van vegetariese en veganistiese produkte. Die jongste aanbiedinge is die sogenaamde “vEGGie” en “Vrimp”-produkte. “vEGGie” is ŉ plaasvervanger vir eiers en is gemaak van sojaproteïen en omega-3-vetsure. “Dié produk kan geroer word soos regte eiers, gebruik word in ŉ frittata en pannekoeke of selfs as ŉ bestanddeel wanneer koeke en koekies gebak word,” het die maatskappy gesê. Argieffoto. (Foto: Pixabay.com) Die “Vrimp” is gemaak van ŉ mengsel van seewier, ertjies en konjakwortel en het volgens Nestlé “die outentieke tekstuur en geur van sappige garnale”. Die twee produkte sal aangebied word in ŉ “toets-en-leer”-bekendstelling by ŉ beperkte aantal winkels in Switserland en Duitsland. Die mark vir alternatiewe vir vleis en suiwelprodukte beloop tot $14 miljard (sowat R210 miljard), volgens ŉ studie wat in Junie deur die Switserse bank Credit Suisse gedoen is. Volgens die bank kan die mark teen 2050 tot ŉ stewige bedrag van $1,4 biljoen (sowat R20 biljoen, oftewel trillion) groei. Meer as 600 maatskappye, van nuwe maatskappye tot die grootste voedselmaatskappye, ontwikkel tans soortgelyke alternatiewe kosprodukte, het Credit Suisse gesê. Bykomende bron: AFP